Tragerea la sorţi a preliminariilor Cupei Mondiale va avea loc la 25 iulie, la Sankt Petersburg. Echipele europene vor fi împărţite în nouă grupe, iar reprezentativele clasate cel mai bine în ierarhia FIFA Coca-Cola din luna iulie vor fi capi de serie.

În urna României vor mai fi prezente Germania, Belgia, Olanda, Portugalia, Anglia, Ţara Galilor, Spania şi Croaţia.

Din Europa, 13 naţionale vor participa la CM, câştigătoarele celor nouă grupe preliminare calificându-se direct. Cele mai bune opt echipe clasate pe locul secund vor juca un play-off eliminatoriu, care va mai trimite 4 reprezentative la turneul final. De asemenea, Rusia este calificată direct în calitate de organizatoare.

În clasamentul publicat, joi, de FIFA, echipa antrenată de Anghel Iordănescu devansează ţări cu fotbal dezvoltat, precum Anglia (locul 9), Spania (12), Italia (17) şi Franţa (22).

Adversarele României din Grupa F a preliminariilor Euro-2016 ocupă următoarele locuri: Ungaria - poziţia 31, cu 763 puncte (urcare 11 locuri), Irlanda de Nord - poziţia 37, cu 721 de puncte (urcare şapte locuri), Grecia - poziţia 44, cu 661 de puncte (coborâre 19 locuri), Insulele Feroe - poziţia 74, cu 456 de puncte (urcare 28 de locuri) şi Finlanda - poziţia 90, cu 371 de puncte (coborâre 12 locuri).

Faţă de ierarhia precedentă, Argentina a urcat pe prima poziţie, iar Germania şi Belgia au coborât de pe locul 1 pe 2, respectiv de pe 2 pe 3.

Primele 15 locuri în clasamentul FIFA sunt ocupate de următoarele reprezentative:

1. Argentina 1.473 puncte;

2. Germania 1.411;

3. Belgia 1.244:

4. Columbia 1.217;

5. Olanda 1.204;

8. Brazilia 1.186;

7. Portugalia 1.177;

8. România 1.166;

9. Anglia 1.157;

10. Ţara Galilor 1.155;

11. Chile 1.129;

12. Spania 1.110;

13. Uruguay 1.036;

14. Croaţia 1.023;

15. Slovacia 1.016;

15. Austria 1.016.